Z Á P I S N I C A

zo zasadnutia Redakčnej rady mestských novín Senčan zo dňa 22.10.2019

Prítomní: podľa prezenčnej listiny

Program:

1. Nové číslo

2. Informácia o grafickej súťaži na nový vizuál novín

3. Výstupy z verejnej ankety občanov o novinách Senčan

4. Rôzne

Predsedníčka redakčnej rady Monika Macháčková privítala členov redakčnej rady v sobášnej sieni MsÚ a otvorila rokovanie.

Šéfredaktorka Mestských novín Senčan Martina Ostatníková predstavila pripravované vydanie Senčana. K prezentovanému obsahu novembrového vydania Senčana neboli zásadné pripomienky.

Jaroslav Skácel navrhol, aby sa Senčan zaoberal zápachom, ktorý znepríjemňuje život obyvateľov mesta. Šéfredaktorka uviedla, že táto téma síce rezonuje na sociálnych sieťach, v Komisii životného prostredia a verejného poriadku MsZ, ako aj na zasadnutiach MsZ, ale v súčasnej dobe nie je zhoda medzi zainteresovanými ani v tom, čo alebo kto je pôvodcom zápachu. Ďalej uviedla, že Senčan bude informovať o tom, že sa chystá inštalácia zariadenia na monitorovanie kvality ovzdušia, ktoré ale nebude schopné priamo merať intenzitu zápachu, len chemické zloženie ovzdušia a hustotu pevných častíc. Csaba Farkaš porozprával o občianskych iniciatívach, ktoré sa venovali hľadaniu pôvodcu zápachu bez relevantného výsledku. Diskusia neviedla ku konkrétnemu záveru.

Predsedníčka redakčnej rady Monika Macháčková pristúpila k informovaniu o výsledku grafickej súťaže na nový vizuál novín. Oznámila, že do súťaže sa prihlásila Reklamná agentúra Sinex s dvoma projektmi a Grafické štúdio Orflex s jedným projektom. Ani jeden projekt Sinexu nespĺňal základné atribúty stanovené súťažou a boli vyradené porotou zo súťaže. Projekt Orflexu síce zaujal vizuálnymi nápadmi, ale po hlbšom skúmaní technického prevedenia bolo zistené, že je nepoužiteľný, pretože neumožňuje využiť v plnom rozsahu InDesign, program v ktorom sa tvorí Senčan. Súťaž bola porotou vyhodnotená ako neúspešná. Odborní garanti zo Slovenského centra dizajnu prisľúbili, že pomôžu presnejšie vyšpecifikovať zadanie novej súťaže, ktorá bude vyhlásená tak, aby prvé číslo s novým designom mohol vyjsť v júni 2020.

Ďalším bodom programu bolo vyhodnotenie ankety občanov o Mestských novinách Senčan. Dotazník bol spracovaný členmi OZ Moje mesto a bol sprístupnený verejnosti na stránke združenia počas dvoch mesiacov. Vyhodnotenie ankety nebolo rozoslané členom redakčnej rady ani redakcii Mestských novín Senčan pred konaním zasadnutia redakčnej rady. Predsedníčka redakčnej rady Monika Macháčková predstavila otázky ankety, percentuálne údaje preferencií respondentov pri výbere pevných odpovedí a prečítala niektoré z voľných odpovedí. Diskusia sa rozvinula o možnosti vylepšenia štylistickej úrovne príspevkov v mestských novinách. Predsedníčka informovala o tom, že konzultovala možnosti vylepšenia žurnalistickej úrovne príspevkov s prof. Andrejom Tušerom, ktorý navrhol osloviť odborníčku na mediálnu tvorbu z Fakulty masmédií PEVŠ. Podľa jeho názoru by bolo prínosné, keby nezávislá odborníčka vykonala tzv. novinársky audit Senčana, na základe ktorého by boli sformulované odporúčania pre redakciu. Do diskusie sa zapojil Csaba Farkas, Monika Kľusková, Zuzana Szárazová a Jaroslav Skácel. Hovorilo sa predovšetkým o správnej miere zasahovania do príspevkov od čitateľov a o možnostiach štylistického spestrenia príspevkov v podmienkach nedostatku priestoru v mestských novinách Senčan.

Ján Rohár v závere rokovania vzniesol námietku proti tomu, že v rubrike „Názory vedenia mesta a poslancov MsZ“ bol autorizovaný jeden príspevok poslaneckým klubom SMK-MKP, hoci na predchádzajúcom zasadnutí redakčnej rady bolo dohodnuté, že príspevky budú autorizovať konkrétni poslanci, ktorí vypracujú odpoveď na aktuálnu otázku. Po krátkej diskusii sa členovia redakčnej rady zhodli na tom, že námietka je oprávnená a poslanecký klub SMK-MKP by mal určiť konkrétnu osobu ako autora príspevku.

Zuzana Szárazová pripomienkovala novú rubriku „Kalendár primátora“. Navrhla, aby v kalendári neboli uvedené všetky rutinné činnosti primátora a naopak, aby boli do kalendára zahrnuté už známe významné body programu primátora na ďalší mesiac.

Zápis zo zasadnutia RR zo dňa 22.10. 2019 vyhotovil Mgr. Ing. Csaba Vysztavel – redaktor mestských novín Senčan. O celom priebehu rokovania bol vyhotovený zvukový záznam, ktorý je prílohou zápisnice.

V Senci 23. 10. 2019

 ...........................................................

 Mgr. Ing. Csaba Vysztavel

 redaktor

Za správnosť: ...........................................................

 Monika Macháčková

 predsedníčka RR